NG Kathu » Pinkster 2013 – Groei na God deur dissiplines
Pinkster 2013 – Groei na God deur dissiplines
Ons Pinkster-tema vanjaar is gekies met die gedagte dat ons wil opvolg wat ons in Roete 12 begin het. Roete 12 het ons uitgedaag om te transformeer, om te verander en meer van die beeld van Christus in ons lewens te wys. ‘n Mens kan net daar kom deur doelgerigte toewyding. Daarom moet ons sekere dinge herhaaldelik, gedissiplineerd doen om dit ‘n gewoonte te maak. Ons wou dus blootstelling kry aan wat geestelike gewoontes of dissiplines is en ons wou prakties wees. Ons bedank vir Arnold Lamont van Pretoria wat met ons kom deel het “waarom” en “hoe”.
In die aangehegte PDF-dokument is ‘n opsomming van die boodskappe wat ons in Pinkster hanteer het: Pinkster 2013 – Opsomming
Tydens ons byeenkoms Woensdag het ons gepraat oor “journalling” as geestelike dissipline, dws die byhou van ‘n dagboek waarin ons die ervaringe wat ons beleef neerpen en bietjie uitmekaar torring om tot dieper betekenis te kom. Ons het genoem dat mense (mans dalk meer as vroue?) nie altyd hulle emosies in woorde kan beskryf nie. Hier is ‘n wonderlike hulpmiddel. Dit word genoem die “Feelings wheel” (met erkenning aan Dr Gloria Wilcox, Florida USA). Deur te kyk na die woorde kan jy probeer om die emosie wat jy tans beleef beter te “benoem”. Kyk in die spesifieke kleurgroep na woorde meer na die middel van die “as” en meer na die buitekant om emosies te sien wat verbind is aan jou woord. Dit help jou om jou emosie beter te plaas. Kliek op die prent vir ‘n groter weergawe.
In die volgende lys (Spiritual disciplines) kan jy lees van nog meer dissiplines. Elke dissipline word genoem met ‘n kort beskrywing daarvan. Daar is nie voorstelle “hoe” dit gedoen moet word nie. As jy reeds daarmee besig is sal dit wonderlik wees as jy kommentaar lewer en ander mense help. Ons kan/moet mekaar op hierdie groeipad ondersteun.